विवादों की नदियाँ बहती रहती हैं, अब नया विवाद भीमा शंकर का
Bhimashankar MahadevJyotirlinga Controversy महंगाई का कोई मतलब नहीं रह गया है क्योंकि चीजों का भाव या उनकी दरें देखने की हमारे पास फुर्सत नहीं
जमाना बहुत बदल गया है। दस रुपए का पेट्रोल सौ रुपए का हो गया है। महंगाई का कोई मतलब नहीं रह गया है क्योंकि चीजों का भाव या उनकी दरें देखने की हमारे पास फुर्सत नहीं है। इतना ही नहीं राजनीति में भी बड़े बदलाव आ गए हैं। पहले की राजनीति में नैतिकता सबसे ऊपर होती थी। अब वही नैतिकता सबसे नीचे हो चली है। कई बार तो लगता है वो है ही नहीं। यही वजह है कि देश में पहले विवादों के कारण सरकारें गिर ज़ाया करती थीं। अब सरकारें चलती ही विवादों के कारण हैं।
अभी कुछ ही दिनों पहले की बात है। एक राजनीतिक विवाद छिड़ा जिसमें गोस्वामी तुलसीदास को और उनके ग्रंथ राम चरित मानस को निशाना बनाया गया। तोहमत ये लगाई गई कि कुछ चौपाइयों में गोस्वामी ने वंचित वर्ग को निशाना बनाया है। उनके घोर विरोध में हैं ये अमुक चौपाइयाँ। भाई लोगों ने राम चरित मानस की प्रतियाँ तक फूंक डालीं। समाजवादी पार्टी के कुछ नेता इस सब में अग्रसर रहे।
माना जाता है कि वे जैसे - तैसे इकट्ठा किए गए हिंदू समाज को फिर से बाँटना चाहते थे। ताकि भाजपा जैसी हिंदूवादी पार्टी के पक्ष में इकट्ठा वोट न पड़ें। इनमें बँटवारा हो जाए। विवाद तो विवाद है। हो गया सो हो गया। समझाइश या व्याख्याओं से इस तरह के विवाद कभी सुलझते नहीं हैं। सो दूसरे पक्ष ने एक नायाब तरकीब सोची। सचमुच यह उस पक्ष के लिए ब्रह्मास्त्र साबित हुआ। इस पक्ष ने बहस हिंदू- मुसलमानों के बीच मोड़ दी।
पहले वाला विवाद फीका पड़ गया। पड़ना ही था। लोग गोस्वामी और उनके राम चरित मानस वाले विवाद को लगभग भूलने लगे। बात ओम, अल्लाह और निर्गुण निराकार ईश्वर से लेकर सगुण साकार ईश्वर तक पहुँच गई। कुछ संत मंच से उठकर चले गए। कुछ फिर भी चिल्लाते रहे। अपना मत बताते रहे। विवाद ने तूल पकड़ा और पूरे देश में छा गया हवा की तरह। हवा क्या आँधी थी। विवादों की हवा कहाँ होती है? ये तो आँधियों और तूफ़ानों से ही बात करते हैं। सो तूफ़ान आ ही गया।
अब इसी हवा में घोला जा रहा है तीसरा तूफ़ान। यह है ज्योतिर्लिंग भीमाशंकर के बारे में। अब तक हम सब मान रहे थे कि भीमाशंकर महाराष्ट्र के पुणे ज़िले में है। है भी। इस ज्योतिर्लिंग के पास से भीमा नदी बहती है जो पश्चिमी घाट स्थित सह्याद्रि पहाड़ियों के क़रीब है। लेकिन अब असम सरकार ने अचानक दावा ठोक दिया है कि भीमाशंकर तो असम में है। लोग यहाँ आएँ और दर्शन- पूजन करें।
महाराष्ट्र के राजनीतिक दल केंद्र सरकार पर आरोप लगा रहे हैं कि उद्योग तो सारे गुजरात को दे ही दिए। बचे थे भीमा शंकर। वो असम को दे दो!